Rád by som začal jednoduchým myšlienkovým experimentom.
Predstavte si, že sa nachádzame 4000 rokov v budúcnosti.
Civilizácia, ako ju poznáme,
prestala existovať,
žiadne knihy,
žiadne elektronické zariadenia,
nijaký Facebook alebo Twitter.
Všetky znalosti anglického jazyka a anglickej abecedy
sa stratili.
Teraz si predstavte archeológov,
ako sa prekopávajú troskami našich miest.
Čo asi nájdu?
Nuž, možno nejaké obdĺžnikovité kusy plastu
so zvláštnymi symbolmi,
možno nejaké okrúhle kúsky kovu,
možno nejaké valcovité nádoby
s nejakými symbolmi
a možno sa jedna archeologička okamžite stane celebritou,
keď v kopcoch
niekde v Severnej Amerike,
objaví pod zemou pochované obrovské verzie tých istých symbolov.
Teraz sa sami seba spýtajme,
čo by takéto artefakty mohli o nás povedať ľuďom
4000 rokov v budúcnosti?
Nejde o hypotetickú otázku.
V skutočnosti je to presne typ otázky, ktorej čelíme,
keď sa snažíme pochopiť civilizáciu z údolia rieky Indus, harappskú kultúru,
ktorá existovala pred 4000 rokmi.
Harappská kultúra existovala približne v rovnakom čase
ako omnoho známejšie civilizácie Egypta a Mezopotámie,
ale v skutočnosti bola omnoho väčšia ako tieto civilizácie.
Rozprestierala sa na ploche
približne 1 000 000 km2 v oblasti,
kde sa dnes nachádza Pakistan,
severozápadná India
a časti Afganistanu a Iránu.
Vzhľadom na to, že išlo o takú rozľahlú civilizáciu,
by ste mohli očakávať, že tu nájdete skutočne mocných vládcov, kráľov
a obrovské monumenty, ktoré týchto mocných kráľov oslavujú.
To, čo archeológovia
v skutočnosti našli, nie je nič z toho.
Našli malé predmety, ako sú tieto.
Toto je príklad jedného z nich.
Je to evidentne replika.
Kto je však táto osoba?
Kráľ? Boh?
Kňaz?
Možno obyčajný človek
ako vy alebo ja?
Nevieme,
ale ľudia z údolia rieky Indus nám tiež zanechali artefakty s nápismi.
Nuž, nie sú to kúsky plastu,
ale kamenné pečate, medené tabuľky,
keramika a prekvapujúco aj
jedna veľká tabuľa so znakmi,
ktoré sa našli pod zemou blízko mestskej brány.
Teraz nevieme, či hovoria Hollywood
alebo dokonca Bollywood.
V skutočnosti ani nevieme,
čo hovorí hociktorý z týchto predmetov.
Je to preto, lebo harappské písmo nebolo rozlúštené.
Nevieme, čo znamenajú tieto symboly.
Najčastejšie ich nachádzame na pečatiach.
Tu hore teda vidíte jeden taký predmet.
Je to štvorcový predmet so zvieraťom podobným jednorožcovi.
Je to nádherné umelecké dielo.
Aký je podľa vás veľký?
Možno takýto veľký?
Azda takýto veľký?
Dovoľte, aby som vám to ukázal.
Toto je replika jednej takej pečate.
Má len 2,5 x 2,5 cm
a je teda veľmi malá.
Načo sa tieto pečate používali?
Vieme, že sa používali na opečiatkovanie hlinených štítkov,
ktoré boli pripevnené na balíkoch odosielaného tovaru.
Poznáte tie doklady o zásielke, ktoré dostávate na krabiciach cez FedEx?
Tieto pečiatky sa používali na zhotovenie podobných dokladov.
Možno sa budete čudovať, čo tieto predmety obsahujú
z hľadiska textu na nich.
Možno je to meno odosielateľa
alebo nejaká informácia o tovare,
ktorý sa posiela z jedného miesta na druhé, nevieme.
Aby sme mohli zodpovedať túto otázku, musíme písme rozlúštiť.
Rozlúštenie písma
nie je len intelektuálny rébus.
Stalo sa vlastne otázkou,
ktorá sa stala hlboko prepletenou
s politikou a kultúrnymi dejinami južnej Ázie.
V skutočnosti sa písmo stalo akýmsi bojiskom
medzi tromi rozličnými skupinami ľudí.
Prvou sú ľudia,
ktorí sú veľmi vášniví vo svojom presvedčení,
že harappské písmo
vôbec žiadny jazyk nepredstavuje.
Sú presvedčení, že tieto symboly
sa veľmi podobajú symbolom, ktoré môžete nájsť na dopravných značkách,
alebo emblémom na erboch.
Druhá skupina ľudí verí,
že toto písmo predstavuje indoeurópsky jazyk.
Ak sa dnes pozriete na mapu Indie,
uvidíte, že väčšina jazykov, ktorými sa hovorí v severnej Indii,
patrí do rodiny indoeurópskych jazykov.
Niektorí ľudia veria, že toto písmo
predstavuje staroveký indoeurópsky jazyk, akým je aj Sanskrit.
Posledná skupina ľudí si myslí,
že ľudia z údolia rieky Indus
boli predkami ľudí, ktorí dnes žijú v južnej Indii.
Títo ľudia sa domnievajú, že harappské písmo
predstavuje starovekú formu
rodiny drávidských jazykov,
čo je rodina jazykov, ktorou sa dnes hovorí vo väčšine južnej Indie.
Zástancovia tejto teórie
poukazujú na ten malý fliačik ľudí hovoriacich drávidským jazykom na severe,
skutočne blízko Afganistanu
a hovoria, že drávidskými jazykmi
sa možno niekedy v minulosti hovorilo po celej Indii
a že to naznačuje fakt,
že harappská kultúra je možno tiež drávidskou civilizáciou.
Ktorá z týchto hypotéz môže byť pravdivá?
Nevieme, ale ak by ste toto písmo rozlúštili,
možno by ste na túto otázku mohli odpovedať.
Rozlúštenie písma je veľmi náročná úloha.
Neexistuje žiadna Rosettská doska.
Nemám na mysli softvér,
ale staroveký artefakt,
ktorý v rovnakom texte obsahuje
aj známy text, aj neznámy text.
Pre harappské písmo takýto artefakt nemáme.
Ďalej ani nevieme, akým jazykom hovorili
a aby sa veci ešte skomplikovali,
väčšina textov, ktoré máme, sú extrémne krátke.
Ako som predviedol, zvyčajne sa nachádzajú na pečatiach,
ktoré sú veľmi, veľmi malé.
Vzhľadom na tieto impozantné prekážky
sa môže človek čudovať a trápiť sa,
či vôbec bude niekto niekedy schopný rozlúštiť toto písmo.
Vo zvyšku mojej prednášky
by som vám rád porozprával o tom, ako som sa naučil prestať trápiť
a milovať výzvu, ktorú toto písmo predstavuje.
Harappské písmo ma fascinuje odvtedy,
ako som si o ňom prečítal v stredoškolskej učebnici.
Prečo ma to fascinovalo?
Nuž, je to posledné z významných nerozlúštených písiem v starovekom svete.
Moja kariéra ma zaviedla na pozíciu počítačového neurovedca,
takže vo svojej práci
vytváram počítačové modely mozgu,
aby som sa pokúsil pochopiť, ako mozog vytvára predpoklady,
ako mozog robí rozhodnutia,
ako sa mozog učí atď.
V roku 2007 sa moja cesta opäť skrížila s týmto písmom.
Stalo sa to, keď som bol v Indii
a mal som úžasnú príležitosť
stretnúť sa s niektorými indickými vedcami,
ktorí používali počítačové modely pri pokusoch analyzovať toto písmo.
Vtedy som si teda uvedomil,
že to bola pre mňa príležitosť spolupracovať s týmito vedcami,
a tak som sa tejto príležitosti chopil.
Rád by som vám opísal niektoré výsledky, na ktoré sme prišli
alebo ešte lepšie, poďme ich rozlúštiť všetci spolu.
Ste pripravení?
Prvá vec, ktorú potrebujete spraviť, keď máte nerozlúštené písmo,
je pokúsiť sa prísť na smer písania.
Tu sú dva texty, ktoré obsahujú nejaké symboly.
Môžete mi povedať,
či ide o smer písania sprava doľava alebo zľava doprava?
Dám vám pár sekúnd.
Dobre. Sprava doľava, koľko vás je?
Dobre. Zľava doprava?
Ó, je to takmer 50:50. Dobre.
Odpoveď je taká,
že keď sa pozriete na ľavú stranu oboch textov,
všimnete si, že znaky sú stiesnené
a vyzerá to tak, že pred 4000 rokmi,
keď pisár písal sprava doľava,
došlo mu miesto,
a tak tam bolo treba ten znak napchať.
Jeden zo znakov je tiež pod textom nad ním.
Naznačuje to, že smer písania
bol pravdepodobne sprava doľava
a to je jedna z prvých vecí, ktoré vieme,
teda že smer je najkľúčovejšia stránka písomných podôb jazyka.
A harappské písmo
má túto konkrétnu vlastnosť.
Aké ďalšie vlastnosti jazyka vykazuje toto písmo?
Jazyky obsahujú vzory.
Ak vám dám písmeno Q
a požiadam vás, aby ste predpovedali ďalšie písmeno, aké podľa vás bude?
Väčšina z vás povedala U, čo je správne.
Ak by som vás požiadal, aby ste predpovedali ešte jedno,
aké podľa vás bude?
Teraz je tu pár nápadov. Je tu E. Mohlo by to byť I alebo A,
ale určite nie B, C alebo D, však?
Harappské písmo takisto prejavuje určité typy vzorov.
Existuje mnoho textov, ktoré začínajú týmto symbolom v tvare diamantu.
Za týmto má sklon nasledovať
tento symbol v tvare úvodzoviek.
Je to veľmi podobné, ako príklad s písmenami Q a U.
Za týmto symbolom môžu nasledovať
tieto symboly v tvare ryby alebo nejaké iné znaky,
ale nikdy tieto znaky tu dole.
Ďalej existujú niektoré znaky,
ktoré naozaj dávajú prednosť výskytu na konci textov
ako tento znak v tvare pohára.
Tento znak je v skutočnosti znakom,
ktorý sa v tomto písme vyskytuje najčastejšie.
Vzhľadom na takéto vzory bolo našou predstavou nasledovné.
Našou predstavou bolo použiť počítač,
ktorý by sa tieto vzory naučil,
a tak sme počítaču zadali existujúce texty.
Počítač sa naučil štatistický model toho,
ktoré symboly majú tendenciu vyskytovať sa spolu
a ktoré symboly majú sklon nasledovať za sebou.
Vzhľadom na počítačový model
môžeme tento model v podstate testovať otázkami.
Mohli sme tak úmyselne vymazať niektoré symboly
a požiadať počítač, aby predpovedal chýbajúce symboly.
Tu je niekoľko príkladov.
Môžete sa na to pozerať
ako na snáď najstaršiu hru
Kolesa šťastia.
To, čo sme našli,
bol výsledok, že počítač bol úspešný v 75 % prípadov
predpovedania správneho symbolu.
Vo zvyšku prípadov
bol správnou odpoveďou zvyčajne druhý alebo tretí najlepší pokus.
Pre tento postup
existuje aj praktické využitie.
Veľa týchto textov je poškodených.
Toto je príklad jedného takého textu.
Tento počítačový model môžeme použiť pri skompletizovaní textu
a vytvorení predpovede najlepším pokusom.
Tu je príklad symbolu, ktorý bol predpovedaný.
Mohlo by to byť naozaj užitočné pri našich pokusoch rozlúštiť toto písmo
generovaním väčšieho množstva dát, ktoré môžeme analyzovať.
Tu je ďalšia vec, ktorú môžete robiť s počítačovým modelom.
Predstavte si opicu,
ako sedí za klávesnicou.
Môžete dostať náhodnú spleť písmen, ktoré vyzerajú nejako podobne.
O takejto náhodnej zmesi písmen sa hovorí,
že má veľmi vysokú entropiu.
Toto je termín z oblasti fyziky a informačnej teórie.
Predstavte si len, že je to skutočne náhodná zmes písmen.
Koľkí z vás už niekedy rozliali kávu na klávesnicu?
Možno ste sa stretli s problémom so zaseknutou klávesnicou,
keď sa v podstate ten istý symbol opakuje stále dokola.
O tomto type reťazca sa hovorí, že má veľmi nízku entropiu,
pretože tam nie sú žiadne obmeny.
Na druhej strane má jazyk strednú úroveň entropie.
Nie je ani príliš nemenný,
ani príliš náhodný.
Čo však harappské písmo?
Toto je graf, kde je vyznačená entropia celej kopy reťazcov.
Úplne navrchu nájdete rovnomerne náhodný reťazec,
ktorý je náhodnou spleťou písmen,
a čo je zaujímavé, tiež tu nájdeme
reťazce DNA ľudského genómu a inštrumentálnu hudbu.
Oba sú veľmi, veľmi flexibilné,
a preto ich na tejto škále môžete nájsť veľmi vysoko.
Na spodnom konci škály
nájdete nemenné reťazce, reťazce všetkých písmen A
a tiež tu nájdete počítačový program,
v tomto prípade v jazyku Fortran,
ktorý sa riadi naozaj prísnymi pravidlami.
Písomné podoby jazyka
sa nachádzajú v strede škály.
Čo však harappské písmo?
O tomto písme sme zistili,
že naozaj spadá do škály písomných podôb jazyka.
Keď bol tento výsledok prvýkrát publikovaný,
bol veľmi kontroverzný.
Boli tu ľudia, ktorí z toho robili problém
a boli to presne tí, čo boli presvedčení,
že harappské písmo žiadny jazyk nepredstavuje.
Dokonca som začal dostávať nahnevané e-maily.
Moji študenti hovorili,
že by som mal vážne zvážiť zaobstaranie si nejakej ochrany.
Kto by si pomyslel,
že lúštenie môže byť nebezpečné povolanie?
Čo nám tento výsledok ukazuje?
Ukazuje nám, že harappské písmo
zdieľa dôležitú vlastnosť jazyka,
a tak, ako hovorí staré príslovie,
ak to vyzerá ako písomný podoba jazyka
a ak sa to chová ako písomná podoba jazyka
potom možno v rukách máme písomnú podobu jazyka.
Aké iné dôkazy existujú o tom,
že toto písmo mohlo naozaj zakódovať jazyk?
Písomné podoby jazyka môžu v skutočnosti kódovať viacero jazykov.
Napríklad tu je rovnaká veta napísaná v angličtine
a rovnaká veta napísaná v holandčine,
kde sa používajú rovnaké písmená abecedy.
Ak neviete po holandsky a viete len po anglicky
a ja by som vám dal nejaké slová v holandčine,
povedali by ste mi, že tieto slová obsahujú
veľmi neobyčajné vzory.
Niektoré veci nie sú v poriadku
a povedali by ste, že tieto slová pravdepodobne nie sú anglické.
Rovnaká vec sa stáva v prípade harappského písma.
Počítač našiel niekoľko textov,
dva z nich sú tu znázornené,
ktoré majú veľmi nezvyčajné vzory.
Napríklad v prvom texte
sa nachádza zdvojenie tohto symbolu v tvare pohára.
Tento symbol je najčastejšie sa vyskytujúcim symbolom
v harappskom písme
a je to len tento text,
kde sa nachádza v zdvojenom páre.
Prečo je to tak v tomto prípade?
Vrátili sme sa späť a preskúmali sme, kde sa našli tieto konkrétne texty
a ukázalo sa, že sa našli
veľmi, veľmi ďaleko od údolia rieky Indus.
Našli sa v dnešnom Iraku a Iráne.
Prečo sa našli práve tam?
Nepovedal som vám,
že ľudia z harappskej kultúry boli veľmi, veľmi podnikaví.
Obchodovali s ľuďmi dosť ďaleko od miesta, kde žili.
V tomto prípade teda cestovali po mori
celú cestu do Mezopotámie, dnešného Iraku.
Zdá sa, že sa tam udialo to,
že harappskí obchodníci a kupci
používali toto písmo, aby zapísali cudzí jazyk.
Je to podobné ako náš príklad s angličtinou a holandčinou.
Vysvetľovalo by to fakt, prečo máme tieto čudné vzory,
ktoré sa veľmi odlišujú od vzorov, ktoré vidíte v texte,
ktorý sme našli v údolí rieky Indus.
Naznačuje to skutočnosť, že rovnaké písmo, harappské písmo,
sa mohlo používať na zapisovanie rôznych jazykov.
Výsledky, ktoré doposiaľ máme, zjavne mieria k záveru,
že harappské písmo pravdepodobne predstavuje jazyk.
Ak predstavuje jazyk,
tak ako prečítame tieto symboly?
Toto je naša ďalšia veľká výzva.
Všimnete si, že mnoho symbolov
vyzerá ako obrázky ľudí, hmyzu,
rýb a vtákov.
Väčšina starovekých písiem
používa rébusový princíp,
čo je používanie obrázkov, ktoré majú predstavovať slová.
Ako príklad tu máme jedno slovo.
Môžete ho napísať pomocou obrázkov?
Dám vám pár sekúnd?
Hotovo?
Dobre. Skvelé.
Tu je moje riešenie.
Mohli ste použiť obrázok včely a za ním obrázok listu,
čo dokopy v angličtine foneticky tvorí slovo „belief“, „viera“.
Mohli by tam byť aj iné riešenia.
V prípade harappského písma
je problémom opačný smer.
Musíte prísť na zvuky každého z týchto obrázkov tak,
aby celý reťazec dával zmysel.
Je to ako rébus,
až na to, že toto je matka všetkých rébusov,
pretože stávky sú v prípade, že ho vyriešite, také vysoké.
Moji kolegovia Iravatham Mahadevan a Asko Parpola
spravili v tomto konkrétnom probléme určité pokroky
a rád by som vám ukázal krátky príklad práce kolegu Parpolu.
Toto je naozaj krátky text.
Obsahuje niekoľko zvislých ťahov a za nimi tento symbol podobný rybe.
Chcem spomenúť, že tieto pečate sa používali
na opečiatkovanie hlinených štítkov,
ktoré boli pripevnené na balíkoch tovaru,
takže tieto štítky, prinajmenšom niektoré z nich,
zrejme obsahujú mená kupcov.
Ukazuje sa,
že v Indii existuje dlhá tradícia mien,
ktoré vychádzajú z horoskopov
a súhvezdí, ktoré boli na oblohe v čase narodenia.
V drávidských jazykoch
je slovo „meen“ slovom pre rybu,
čo znie celkom podobne ako slovo hviezda.
Sedem hviezd
by tak bolo „elu meen“,
čo je drávidské slovo
pre súhvezdie Veľký voz.
Rovnako existuje ďalší reťazec šiestich hviezd,
čo sa prekladá ako „aru meen“,
čo je staré drávidské pomenovanie
súhvezdia Plejády.
Nakoniec sú tu ďalšie kombinácie,
ako napr. symbol ryby s niečím, čo vyzerá ako strecha nad ňou.
a to by sa mohlo preložiť ako „mey meen“,
čo je staré drávidské pomenovanie planéty Saturn.
Bolo to veľmi vzrušujúce.
Vyzerá to tak, že sa niekam dostávame.
Dokazuje to však,
že tieto pečate obsahujú drávidské mená,
ktoré vychádzajú z planét a súhvezdí?
Nuž, ešte nie.
Nemáme žiadny spôsob overovania
týchto konkrétnych interpretácií,
ale ak začne dávať zmysel stále viac a viac týchto výkladov
a ak sa stále dlhšie a dlhšie reťazce
budú ukazovať ako správne,
potom budeme vedieť, že sme na správnej ceste.
Dnes
môžeme napísať slovo ako TED
v egyptských hieroglyfoch a v klinovom písme,
pretože obe písma boli rozlúštené
v 19. storočí.
Rozlúštenie týchto dvoch písiem
umožnilo týmto civilizáciám priamo k nám prehovárať.
Mayovia
k nám začali prehovárať v 20. storočí,
ale harappská kultúra ostáva nemá.
Prečo by sme sa o to mali starať?
Harappská kultúra nepatrí
len Indom z juhu alebo zo severu
alebo Pakistancom.
Patrí nám všetkým.
Sú to naši predkovia,
vaši a moji.
Boli umlčaní
nešťastnou historickou súhrou okolností.
Ak toto písmo rozlúštime,
umožníme im, aby k nám opäť prehovorili.
Čo by nám povedali?
Čo by sme o nich zistili? Čo o nás?
Nemôžem sa dočkať, až na to prídeme.
Ďakujem.
(potlesk)